als_Latn dik_Latn sag_Latn
“Mehmeti ishte ngarkuar të helmonte Enverin, skema agjenturore përfshinte edhe familiarët e tij”Speciale e Martë, 10 Shkurt, 2015 | 20:00 pm
Pushimet e tejzgjatura në vilën qeveritare në Pogradec, në verën e vitit 1982, më shumë se për relaks, Enver Hoxha i ka shfrytëzuar për të konturuar apologjinë e akuzave ndaj Mehmet Shehut, ish- kryeministrit komunist që kishte ndërruar jetë disa muaj më parë në kushte të dyshimta.
Në morinë e dorëshkrimeve të panjohura që ka adresuar prej aty për krerët e regjimit në Tiranë, tërheq vëmendjen një refleksion i gjatë me mbititullin “Plani strategjik amerikanoanglo-jugosllav për likuidimin e socializmit në Shqipëri”. “Një plan i vendosur midis Titos, Harry Fultzit dhe Mehmet Shehut, saktëson Hoxha pa një fakt, në transatlantikun ‘Queen Elisabet’, në vitin 1960, kur udhëtonin bashkë për në Nju Jork”. Jo rastësisht njeriu më i fuqishëm i Shqipërisë komuniste e niste zanafillën e tradhtisë së ish- bashkëpunë- torit më të afërt me atë udhëtim të hershëm të harruar së fundi edhe nga vetë dëshmitarët. Mehmet Shehu, sipas fantazisë së shfrenuar të tij, në atë udhëtim nuk kishte ndarë vetëm të njëjtin vapor me Titon dhe Fultzin, dy armiq të përbetuar të Shqipërisë komuniste, por aty kishin dakordësuar në fshehtësi një strategji agjenturore afatgjatë për përmbysjen e pushtetit popullor, për të cilën ish-kryeministri do të investohej për vite me radhë në shpinë të Partisë.
Në optikën e verbër të Hoxhës, të gjitha traumat e përplasjet e forta që kishin rrezikuar regjimin pas kësaj, kishin qenë pjesë integrale e planit misterioz hartuar në “Queen Elisabet”, ku Shehu kishte marrë përsipër rolin e protagonistit kryesor. Argumenti në këtë rast, jo thjesht për kronologji, fillon me ndikimin e Shehut në prishjen e marrëdhënieve me Bashkimin Sovjetik dhe lojën e fshehtë të tij në puçin e dështuar të Teme Sejkos, për të vijuar me ngjarjet e bujshme të viteve ’70, të cilat, sipas Hoxhës, kanë qenë fragmente të një komploti të gjerë e të kamufluar, të kryesuar nga Mehmet Shehu.
“Veprimtaria armiqësore e Fadil Paçramit dhe e grupit të tij për degjenerimin e vijës së Partisë, shkruan Hoxha, puçi i Beqir Ballukut, Petrit Dumes dhe Hito Çakos, sabotimi i Abdyl Këllëzit, Koço Theodhosit, Kiço Ngjelës dhe sabotazhet e tjera në ekonomi dhe në naftë janë kryekëput pjesë e këtij plani. Sidoqoftë, sipas tij, komploti i Shehut nuk ka reshtur as me vonë, pas likuidimit të tyre nga Partia, por ka vazhduar me të tjerë aktorë jo pak të rëndësishëm në hierarkinë e Partisë dhe të shtetit komunist me rigrupimin e komplotistëve të rinj, sidomos nga radhët e krerëve të Sigurimit nën drejtimin e fshehtë të tij. Moria e hipotezave që rreshton në këtë rast sjell të tjera situata ku penalizohet Kadri Hazbiu, Feçor Shehu, Mihallaq Ziçishti, Fiqirete Shehu dhe një mori zyrtarësh të tjerë, të cilët më në fund kanë dështuar në përpjekjen agjenturore për të eliminuar kreun e regjimit. Njëherazi me dorëshkrimin mbi planin strategjik për të përmbysur regjimin e Tiranës, Hoxha nuk harron të porosis bashkëpunëtorët e afërt, për tu ndalur me përgjegjësi në analizën e çdo pike të tij.
Materiali i parë që nis nga Pogradeci pas kësaj, është një letër me këshilla për Ramiz Alinë, numrin dy të regjimit pas vetvrasjes së mistershme të Shehu, për mënyrën si do të fokusohet Plenumi i KQ në veprimtarinë armiqësore të këtij të fundit, duke patur parasysh “Planin e panjohur në Kin Elisabet” dhe pohimet në hetuesi të Fiqirete Shehut mbi komplotin e Mehmetit, që nga origjina e tradhtisë së tij dhe deri sa vrau veten. Më poshtë zbardhim të plotë të dyja dokumentat me dorëshkimet e Hoxhës që i përkasin korrikut të vitit 1982…
SHËNIME
Plani strategjik amerikano-anglo-jugosllav për likuidimin e socializmit në Shqipëri (Plan i vendosur bashkërisht në mes Josif Broz Titos, Harry Fultz dhe Mehmet Shehut në transatlantikun “Queen Elisabet” në vitin 1960, që udhëtonte për në Nju Jork) 1-Mbështetja e Mehmet Shehut e vijës së Partisë në luftën kundër revizionizmit sovjetik. 2-Prishja e marrëdhënieve mes Shqipërisë dhe BS u vinte për hosh anglo-amerikanëve dhe jugosllavëve.
Këta e konsideronin këtë vijë tonën si të inspiruar nga Mehmet Shehu. 3-Partia jonë ndiqte rrugën e marksizëm-leninizmit, Mehmet Shehu i maskuar e aprovonte këtë vijë edhe në sy të amerikanëve e jugosllavëve, hiqej sikur e frymëzonte ky. 4-Lufta jonë kundër sovjetikëve në qëndrimin në bazën e Vlorës. 5-Komploti i Teme Sejkos udhëhiqej nga Mehmet Shehu, kurdoherë i kamufluar. 6-Sovjetikët i dëbuam nga Vlora, mbledhja e 81 partive ishte bërë dhe u arrit prerja e marrëdhënieve me sovjetikët. Mehmet Shehu “ndiqte” vijën e Partisë dhe hiqej si një frymë- zues i kësaj dhe padronët e tij ishin të bindur se zbatohej plani strategjik i vendosur në “Queen Elisabet” 7-Para pikave 5 dhe 6. U zhvillua Konferenca e Tiranës. Në krye i kamufluar Mehmet Shehu dhe i ndihmuar nga Ambasada sovjetike dhe jugosllave në Tiranë. 8-Komploti i gjerë dhe i ratifikuar me në krye Mehmet Shehun.
a)Veprimtaria armiqësore e Fadil Paçramit dhe e grupit të tij për degjenerimin e vijës. b)Komploti i puçistëve Beqir Balluku, Petrit Dume dhe Hito Çako. c)Komploti ekonomik i Abdyl Këllëzit, Koço Theodhosit, Kiço Ngjelës etj. Sabotazhet në ekonomi, në naftë etj. 9-Rigrupimi i komplotistëve të rinj nën drejtimin e fshehtë të Mehmet Shehut (njerëz të Sigurimit të Shtetit që formonin rrjetin dhe e përgatitnin veprimin në lidhje me amerikanët dhe jugosllavët) 10-Gjatë kësaj kohe, Titoja, duke menduar se i ka krahët e ngrohtë nga ana e Shqipërisë (Mehmet Shehu, Feçor etj), lejon të çlirohen zinxhirët në Kosovë brenda dhe të kësaj me Shqipërinë. Ëndrra tjetër e Titos të bashkojë Kosovën me Shqipërinë në republikën e shtatë të Jugosllavisë. Kosova mori ca frymë, krijuam marrëdhënie me ta dhe, në vend që të influencohet Kosova nga ne, influencuam ne mbi kosovarët (dhe jo me anën e agjenturës, siç thonë serbët dhe jugosllavët, pse udhëheqja e sigurimit tonë Memet Shehu, Feçori dhe banda e tyre ishin agjentë të jugosllavëve). 11-Pas vdekjes së Titos, gjendja në Kosovë u acarua, demonstratat tronditën tërë Jugosllavinë. U vendos terrori serbomadh dhe u akuzua Shqipëria për ndërhyrje, që nuk ishte aspak e drejtë. 12-Plani strategjik i hartuar në “Queen Elisabet” dështoi nga vigjilenca e lufta e PPSH-së.
Mehmet Shehu, kurdoherë i kamufluar, dështoi në çdo etapë të veprimtarisë së tij komplotiste dhe shkoi në Paris, mori takim me CIA-n, e cila i tha: Çfarë po bën, u mplake, duhet të veprosh. Mehmet Shehut iu dha nga CIA një radio e sofistikuar dhënëse-marrëse. 13-Thirrja në Paris e Fiqirete Shehut nga shefi i UDB-së, i cili e kishte rekrutuar si agjente si atë, edhe Mehmet Shehun. Aty u urdhërua Mehmet Shehu të helmonte Enverin dhe shokët e tjerë dhe të merrte fuqinë. 14-Çështja e Kosovës u bë shumë e rrezikshme për jugosllavët, prandaj nuk pritën dhe bashkë me CIA-n i dhanë urdhër Mehmet Shehut më datë 16 dhjetor, në vigjiljen e mbledhjes së Byrosë Politike, që analizonte gabimin politik të Mehmet Shehut (fejesën e djalit me një çupë të lidhur me kriminelë lufte dhe agjent të CIA-s) që të bënte atentat me armë kundër Enver Hoxhës, pavarësisht se do e vrisnin dhe Mehmetin. Urdhrin e jugosllavëve ia çoi bashkëpunëtori i tij dhe agjenti i jugosllavëve, Feçor Shehu. 15-Jugosllavët ia dhanë këtë urdhër që të largohej opinioni botëror nga Kosova dhe njëkohësisht të vërtetonin se ne e kishim organizuar çështjen e Kosovës, se ne ishim terroristë dhe vrisnim sho-shoqin në mbledhje (këto qëllime i zbuloi një gazetë e Zagrebit, pse ajo kujtoi kur dëgjoi komunikatën tonë se plani i UDB-së u realizua) 16-Mehmet Shehu mendoi ndryshe para se të vinte në mbledhje të Byrosë, në mbrëmje ai zgjodhi vetëvrasjen duke menduar se me “famën që kish”, ne do ta nderonim me varrim zyrtar.
Kështu mendoi ai se do të varrosej si shoku i tij Nako Spiro, do t’i ruhej dhe nderohej emri, do të shpëtonte e gjithë familja, që ishte një grup agjenturor dhe njëkohësisht të gjithë komplotistët e tjerë nuk do të zbuloheshin. Mirëpo, Partia e zbuloi gjithë komplotin dhe komplotistët.
LETRA PËR RAMIZIN POGRADEC 23 KORRIK 1982
I dashur sh. Ramiz! Të çoj shumë të fala nga Pogradeci dhe dëshiroj që të jesh mirë. Sido që ke punë shumë, por duhet të kryesh dhe atë detyrën që kemi biseduar për Plenumin, e kam fjalën për çështjen e Mehmet Shehut. Unë mendoj se nuk i duhen përsëritur Plenumit ato që kemi thënë më parë. Duhet t’i japim atë materialin që mori dijeni Byroja dhe që është vazhdim i shtjellimit të materialit të parë. Përveç këtij materiali, duhet të formulojmë pohimet e Fiqirete Shehut mbi komplotin e Mehmetit, që nga origjina e tradhtisë së tij dhe deri sa vrau veten dhe pse e vrau veten. Natyrisht ky material duhet të ketë disa konkluzione për vigjilencë etj. Mendoj se do të jetë mirë që ky material të shoqërohet me ato pjesë të incizuara në magnetofon nga Fiqireti (duhet pra të bëhet një punë paralele nga Hekurani me pyetjet e hetuesit dhe përgjigjet e Fiqiretes) Nga i gjithë ky material i Plenumit duhet të dalë dhe letra që duhet t’i drejtojmë gjithë Partisë. Ki parasysh se nga ky material që do t’i çojmë Partisë, do të formulojmë edhe kapitullin e fundit të librit që do të lexosh, “Titistët” Nuk e di si mendon ti me shokë, por sidoqoftë duhet të përgatisim materialin, ta kemi gati dhe e vendosim kur të kthehem si e qysh. Unë këtu jam mirë, qetë, jam dembelosur. Nexhmija të bën shumë të fala.
Të fala shokëve.
Mirupafshim nga vjeshta
I yti Enver
Pogradec 23 korrik 1982.
Pakti sekret i Mehmet Shehut me CIA-n në “Queen Elisabet”
Udhëtimi i Mehmet Shehut në SHBA për të marrë pjesë në mbledhjen e Asamblesë së OKB-së në vitin e largët 1960, i harruar në memorien e kohës, është rikthyer në vëmendjen e kupolës komuniste 20 vite më vonë, kur ish-kryeministri më jetëgjatë kishte ndërruar jetë në kushte të dyshimta. Enver Hoxha, lideri i gjithëpushtetshëm i Shqipërisë së atyre viteve, më në fund pretendonte se kishte zbuluar misteret e atij udhëtimi, ku Mehmet Shehu jo rastësisht kishte zgjedhur të udhëtonte në të njëjtin vapor me Titon, të birin e Çurçillit dhe Fulcin. Aty, sipas Hoxhës, ishin konsumuar biseda të fshehta për të kristalizuar një pakt sekret për rrëzimin e regjimit në Shqipëri.
Kjo legjendë konspirative u bë kryefjala e arsenalit propagandistik, për të përligjur tradhtinë e Kryeministrit “bukëshkalë”. Vite më vonë, dëshmitarë të ngjarjes së bujshme kanë pohuar të kundërtën e artikulimit të Hoxhës. Agim Popa, njëri ndër ta, i gjendur në atë udhëtim historik e misterioz, në cilësinë e përkthyesit, ka dëshmuar për “Panorama” se Shehu jo vetëm nuk pati rast të bisedonte me Titon, të birin e Çurçillit dhe Fulcin, por për asnjë çast nuk qëlloi të përballej me ta në gjigandin lundrues me emrin e Mbretëreshës së Britanisë. Të njëjtën gjë kanë pohuar, ndonëse të rezervuar, edhe dy shoqëruesit e tjerë të kryeministrit të hekurt, Behar Shtylla e Reiz Malile. Sakaq, nuk ka ndodhur kështu me dëshmitarin tjetër, Llambi Peçini, ish-shefin e Sigurisë së Shehut, i cili, nga qelia ku përfundoi pas vetëvrasjes së shefit të tij, deklaroi në ligjëratë të drejtë atë që kishte hedhur në letër Hoxha në “Tablonë sinoptike për tardhtinë e Mehmet Shehut”. Të njëjtën qasje demonstroi edhe Fiqirete Shehu, bashkëshortja e Mehmetit, e cila nën pranga pohonte se i shoqi i kishte thënë se e kishte shfrytëzuar udhëtimin në “Elisabet” për të pagëzuar paktin me përfaqësuesit e CIA-s kundër socializmit në Shqipëri.Sekretari personal: Letrat e Enverit për Mehmetin nga Pogradeci
Haxhi Kroi, sekretari personal i Enver Hoxhës, shkruan në ditar se gati e gjithë korrespondenca që shefi i Partisë ka shkëmbyer nga Pogradeci në verën e vitit 1982 ka patur për objekt “veprimtarinë armiqësore të poliagjentit Mehmet Shehu”. Materiali i parë që më dërgoi me Sulo Gradecin me një zarf sekret, shkruan Kroi, bënte fjalë për planin e firmosur nga Mehmeti në vaporrin “Queen Elisabet” për përmbysjen e pushtetit popullor. Të nesërmen morëm një tjetër që fliste për Fiqirete Shehun. Dorëshkrimi i fundit që Hoxha ka dërguar nga Pogradeci, sipas sekretarit personal, mban datën 28 gusht 1982 dhe bën fjalë për variantin e parë të së famshmes “Tablo sinoptike e veprimtarisë agjenturore të armikut Mehmet Shehu”. “Ishte një material 51 faqe”, saktëson Kroi, që e ka daktilografuar në fshehtësi, diktuar nga shoku Enver dhe shkruar me dorë nga shoqja Nexhmije. Sakaq, pohon ai dorëshkrimet e Hoxhës për Shehun nuk përfunduan këtu, pasi ai iu rikthye disa herë kësaj tematike deri në dënimin e grupit të Kadri Hazbiut dhe Feçor Shehut.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn